पूरे यूरोप में फैला 'ऑक्यूपाइ वॉल स्ट्रीट' आंदोलन  
भ्रष्टाचार और ऑस्टेरिटी ड्राइव के खिलाफ इस आंदोलन ने रोम में हिंसक रूप ले लिया। यहां लोगों ने सरकार की नीतियों के खिलाफ जमकर तोड़फोड़ की।
भ्रष्टाचार और ऑस्टेरिटी ड्राइव के खिलाफ यूरोप के कई देशों में प्रदर्शन जारी है। प्रदर्शन को ऑक्यूपाइ वॉल स्ट्रीट नाम देकर प्रदर्शनकारी सड़कों पर उतर रहे हैं। रोम में उद्योगपतियों की मनमानी और सरकार की आर्थिक नीतियों के विरोध में शुरू किया गया शांतिपूर्ण प्रदर्शन अचानक हिंसक हो गया।  गुस्साए लोगों ने इटली की राजधानी रोम में जमकर तोड़फोड़ की। लोगों ने कई दुकानों को लूट लिया और कई गाड़ियों में आग लगा दी। इसके अलावा भी यूरोप के अलग-अलग देशों में प्रदर्शन जारी है। लोगों में कर्ज में डूबी सरकारों के खर्चे में कटौती से जुडे कदमों को लेकर नाराजगी है।  पूरे यूरोप में हो रहे इस प्रदर्शन में कल बर्लिन, एथेंस और फ्रैंकफर्ट में सरकार विरोधी नारे लगाते लोगों ने मार्च निकाला। फ्रैंकफर्ट, जो यूरोप के फाइनेंशियल कैपिटल के नाम से भी जाना जाता है, यहां यूरोपियन सेंट्रल बैंक के बाहर पांच हजार प्रदशर्नकारी जुटे।  लोगों का कहना है कि अब आर्थिक संकट से उबरने के लिए क्रांति की जरूरत है। चिली में भी लोगों ने प्रदर्शन किया। यहां पिछले कई महीनों से छात्र शिक्षा के क्षेत्र में सुधार के लिए प्रदर्शन कर रहे हैं।